b'\n_START_ARTICLE_\nSportinis turizmas Lietuvoje\n_START_PARAGRAPH_\nSportinis turizmas Lietuvoje \xe2\x80\x93 viena i\xc5\xa1 Lietuvoje populiari\xc5\xb3 ekstremalaus sporto ir ekstremalaus turizmo \xc5\xa1ak\xc5\xb3.\n_START_SECTION_\nIstorija\n_START_PARAGRAPH_\nNepriklausomoje Lietuvoje skautai, \xc5\xa1auliai, prad\xc4\x97jo organizuoti poilsines pa\xc5\xbeintines keliones po \xc5\xa1al\xc4\xaf. Po Antrojo pasaulinio karo 1948 m. i\xc5\xa1vykas p\xc4\x97s\xc4\x8diomis organizavo Vilniaus universiteto studentai ir d\xc4\x97stytojai. Sportinio turizmo pagrindai susiformavo \xc5\xa1e\xc5\xa1tame de\xc5\xa1imtmetyje. 1953 m. \xc4\xafkurta Respublikin\xc4\x97 turizmo sekcija, 1958 m. prad\xc4\x97jo veikti Lietuvos turizmo tarybos sistema. Buvo kuriamos miest\xc5\xb3 turizmo sekcijos, nuo 1958 m. steigiami miest\xc5\xb3 ir rajon\xc5\xb3 turist\xc5\xb3 klubai. Vilniuje pirmasis sportinio turizmo klubas \xc4\xafsteigtas 1961 m. \xc5\xa0iems klubams \xc4\xafsik\xc5\xabrus visoje Lietuvoje prad\xc4\x97ta rengti sportinio turizmo pirmenybes pagal atskiras sporto \xc5\xa1akas, nuo 1969 m. \xe2\x80\x93 kaln\xc5\xb3 turiadas, nuo 1972 m. \xe2\x80\x93 p\xc4\x97s\xc4\x8di\xc5\xb3j\xc5\xb3, nuo 1982 m. \xe2\x80\x93 slid\xc5\xbei\xc5\xb3 ir vandens sportinio turizmo maratonus. Sportiniu turizmu nuo 1958 m. r\xc5\xabpinosi profs\xc4\x85jungos, j\xc4\xaf organizuoti pad\xc4\x97jo \xc4\xafvairi\xc5\xb3 turizmo \xc5\xa1ak\xc5\xb3 respublikin\xc4\x97s komisijos ir Lietuvos turizmo federacija (LTF)._NEWLINE_1958-1991 m. veik\xc4\x97 viena pagrindini\xc5\xb3 turizmo federacijos komisij\xc5\xb3 \xe2\x80\x93 Respublikin\xc4\x97 mar\xc5\xa1rutin\xc4\x97 kvalifikacin\xc4\x97 komisija (RMKK), kurios pirmininkai buvo E. Perchorovi\xc4\x8dius (1958-1962 m.), Kazimieras Monstvilas (1962-1965 m.), S. Timonovas (1965-1968 m.), Gra\xc5\xbeina \xc4\x8ci\xc5\xbeauskait\xc4\x97-Jucien\xc4\x97 (1969-1991 m.). RMKK organizavo turistines sportines keliones, tvark\xc4\x97 j\xc5\xb3 \xc4\xafforminim\xc4\x85, apskait\xc4\x85, r\xc5\xabpinosi kelioni\xc5\xb3 saugumu. 1966-1991 m. LTF kartu su RMKK organizavo vis\xc5\xb3 turizmo \xc5\xa1ak\xc5\xb3 Lietuvos turizmo \xc4\x8dempionatus. 1970 m. \xc4\xafkurtas Masinio turizmo skyrius (ved\xc4\x97jas R. Gogelis), kuris koordinavo sportinio turizmo, turist\xc5\xb3 klub\xc5\xb3 veikl\xc4\x85 Lietuvoje.\n_START_SECTION_\nOrganizacija\n_START_PARAGRAPH_\nSportin\xc4\xaf turizm\xc4\x85 kultivuojantys klubai 1990 m. buvo sujungti \xc4\xaf Lietuvos turist\xc5\xb3 klub\xc5\xb3 asociacij\xc4\x85. 1991 m. K\xc5\xabno kult\xc5\xabros ir sporto departamentui j\xc4\x85 panaikinus \xc4\xafsik\xc5\xabr\xc4\x97 Lietuvos keliautoj\xc5\xb3 s\xc4\x85junga (LKS) \xe2\x80\x93 visuomenin\xc4\x97 organizacija, kuri 2007 m. vienijo 32 keliautoj\xc5\xb3 (turist\xc5\xb3) klubus i\xc5\xa1 17 miest\xc5\xb3. Nuo 1991 m. LKS yra Lietuvos asociacijos \xe2\x80\x9eSportas visiems\xe2\x80\x9c, nuo 1992 m. Tarptautin\xc4\x97s sportinio turizmo s\xc4\x85jungos (ISU) nar\xc4\x97. 2006 m. LKS renginiuose dalyvavo apie 12 000 \xc5\xbemoni\xc5\xb3._NEWLINE_Iki 1992 m. sportinio turizmo kelion\xc4\x97s buvo organizuojamos pagal Turizmo ir ekskursij\xc5\xb3 Centro tarybos patvirtintas taisykles, 1992 m. \xe2\x80\x93 pagal Lietuvos keliautoj\xc5\xb3 s\xc4\x85jungos taisykles. \xc4\xaek\xc5\xabrus LKS buvusios RMKK darb\xc4\x85 t\xc4\x99sia turizmo klubai ir turizmo ekspertai. Moksleivi\xc5\xb3 ir jaunimo sportiniu turizmu r\xc5\xabpinasi Jaunimo turizmo centras (buv. Respublikin\xc4\x97 jaun\xc5\xb3j\xc5\xb3 turist\xc5\xb3 stotis, \xc4\xafkurta 1952 m.).'